text: Pulveralarm i Sønderborg
  01 juni 2011 kl. 08.14
  TDC Call-center på Elgårdsvej i Sønderborg blev evakueret kl. 8.32 efter at der var fundet hvidt pulver i et brev. Alarmen blev afblæst efter en halv time.
  Der er tale om et pulverbrev magen til de fire, som tirsdag skabte panik på TDC-adresser i København og Ribe. 
  - De kemiske analyser tager et stykke tid. Men vi konstaterede, at pulveret i Ribe var uskadeligt, siger vicepolitikommissær Lars Thomsen.
  
  Det her er miltbrand
  Pulverbrevet til morgen er magen til de forsendelsen, som landede i Ribe og København i går. Der var tale om fire breve med teksten "This is antrhrax" ("Det her er miltbrand"). 
  Et af de fire breve endte i TDCs BUtiks på Seminarievej i Ribe. Butikken var lukket i flere timer.
  - Det er en ubehagelig situation, når man er så uforberedt. Men medarbejderne har handlet meget forsvarligt i situationen. De medarbejdere, der åbnede brevene, har alle fået tilbud om krisehjælp, siger koncernsikkerhedschef i TDC Kurt Sejr Hansen.
  
  Afblæst efter halv time
  På call-centret i Sønderborg var kun en person i direkte kontakt med brevet. Vedkommende blev isoleret. efter en halv time blev afspærringen ophævet. 
  Politiet tror, at brevene er grov chikane. 
  - Og dagens pulverbrev kan sagtens være afsendt sammen med de fire andre, siger vagtchefen hos Syd- og Sønderjyllands Politi.
  